
RAPORT 
asupra Propunerii legislative privind declararea zonei de amplasare a monumentelor istorice din nordul Olteniei ca obiectiv de interes naţional

Propunerea legislativă privind declararea zonei de amplasare a monumentelor istorice din nordul Olteniei ca obiectiv de interes naţional a fost transmisă Comisiei pentru cultură, arte, mijloace de informare în masă, cu adresa nr. P. l. - x  235 din 3 mai 2010.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei pentru industrii şi servicii, care au avizat negativ iniţiativa legislativă, precum şi Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi care au avizat favorabil propunerea legislativă. Comisia a ţinut cont de avizul favorabil nr. 1419/27.11.2009, emis de Consiliul Legislativ şi de Punctul de vedere al Guvernului nr. 319/08.02.2010, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare. 

Propunerea legislativă a fost respinsă de Senat în şedinţa din 26 aprilie 2010, în calitate de primă Cameră sesizată.


Propunerea legislativă a fost dezbătută în şedinţa Comisiei din data de 8  iunie 2010. 


În conformitate cu prevederile art. 54 din Regulamentul Camerei Deputaţilor, republicat, din partea Guvernului a participat la lucrările Comisiei, domnul Vasile Timiş, secretar de stat în Ministerul Culturii, Cultelor şi Patrimoniului Naţional.

Iniţiativa legislativă are ca obiect de reglementare declararea ca obiectiv de interes naţional a zonei de amplasare a monumentelor istorice din nordul Olteniei, în vederea realizării lucrărilor de restaurare, consolidare, conservare şi punere în valoare a acestora, precum şi pentru lucrările publice de reabilitare a construcţiilor, echipamentelor şi a infrastructurii. 
La lucrările Comisiei au fost prezenţi 13 deputaţi, din totalul de 18 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului. Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea Propunerii legislative privind declararea zonei de amplasare a monumentelor istorice din nordul Olteniei ca obiectiv de interes naţional.

Motivarea respingerii se întemeiază pe următoarele considerente:

· În legătură cu soluţiile legislative propuse se constată faptul că acestea reiau, în fapt, prevederile altor acte normative similare, care au ca obiect de reglementare declararea unor zone de interes naţional: Ordonanţa Guvernului nr. 125/2000 privind declararea oraşului Sulina, judeţul Tulcea, şi a zonei înconjurătoare ca obiectiv de interes naţional, cu modificările ulterioare, Legea nr. 235/2005 privind declararea zonei de amplasare a monumentelor istorice din nordul Moldovei ca obiectiv de interes naţional. Din experienţa punerii în practică a actelor normative menţionate s-a constatat că acestea nu au avut efectele juridice scontate, din cauza constituirii unor organisme mixte interministeriale a căror funcţionare s-a dovedit greoaie, în fapt, responsabilitatea comună nu a fost de natură să stimuleze acţiunile în favoarea unei mai grabnice schimbări de atitudine în ceea ce priveşte protejarea monumentelor istorice şi dezvoltarea infrastructurii din zonă în vederea promovării obiectivelor de patrimoniu naţional, ci mai degrabă, o disipare a responsabilităţii; în fond, iniţiativa legislativă propune un sistem de dezvoltare a unei zone geografico-administrative printr-o discriminare pozitivă  instituită prin declararea sa ca fiind de interes naţional; acest sistem nu stimulează creşterea responsabilităţii factorilor de decizie la nivel local, ci ar putea conduce la abuzuri;
· Problematica tratată în conţinutul iniţiativei legislative este reglementată de Legea nr. 315/2004 privind dezvoltarea regională în România, cu modificările şi completările ulterioare, precum şi în Hotărârea Guvernului nr. 772/2005 privind aprobarea Regulamentului de organizare şi funcţionare a Consiliului Naţional pentru Dezvoltare Regională.   

